El millor cinema torna al Tívoli amb la volta de “Los Increíbles 2” i “Megalodón”
2025-07-24

Amb l’arribada del mes de setembre, la Terrassa d’Estiu de Burjassot va tancar les seues portes fins a la pròxima temporada estival, però no per això deixaran d’arribar les millors estrenes al municipi, concretament a la sala fosca del Centre Cultural Tívoli, a partir del 7 de setembre.

Encara que ja es va projectar a principis de l’estiu, l’èxit que va obtindre la seua passada a Burjassot, ha fet que la programació cinematogràfica al cinema Tívoli comence amb el retorn de “Los Increíbles 2”. L’esperadísima seqüela de Pixar tindrà les seues projeccions el divendres 7 i el dissabte 8, a les 19h i també el diumenge 9, a les 17h. Apta per a tots els públics, en aquest segon lliurament protagonitzat per la família més famosa de superherois, l’acció se centra en Helen, mentre que Bob es quedarà a casa cuidant de Violet i Dash, mentre que el menut Jack-Jack desenvolupa els seus sorprenents superpoders.

Los Increíbles compartiran pantalla amb “Megalodón”, una altra estrena estiuenca que també s’ha situat en els llocs més alts de les pel·lícules més vistes d’agost. La pel·lícula, combinant acció i suspens i no recomanada per a menors de 12 anys, es projectarà en el Tívoli el divendres 7 i el dissabte 8, a les 22:30h i el diumenge 9, a les 19:30h. Dirigida per Jon TurtelTaub, aquesta superproducció estatunidenca trasllada a l’espectador a les profundes aigües del Pacífic. Allí, un submarí que forma part d’un programa internacional, és atacat per una enorme criatura i queda avariat en el fons de la fossa oceànica més profunda del Pacífic, amb la seua tripulació atrapada a l’interior. El temps s’acaba, de manera que un oceanògraf xinés, el Dr. Chang, recluta a Jonas Taylor (Jason Statham), un especialista en rescat en aigües profundes, en contra dels desitjos de la seua filla Suyin (Li Bingbing) que creu que pot rescatar a la tripulació pels seus propis mitjans. Tots dos, no obstant això, hauran d’unir les seues forces per a salvar a la tripulació i també a l’oceà d’una amenaça imparable: un tauró prehistòric de 23 metres conegut amb el nom de Megalodón.

La taquilla del cinema Tívoli s’obri una hora abans de l’inici de cada sessió i les entrades tenen un preu únic de 4 euros. La Cafeteria Casa Cultura estarà oberta en les instal·lacions del Tívoli.